**ACTA DE SESSIÓ ORDINÀRIA DEL PLE DE L’AJUNTAMENT DE L’ALBAGÉS**

Identificació de la sessió

**NÚM SESSIÓ: 04/2014**

**SESSIÓ ORDINÀRIA**

DIA : 30 de juliol de 2014

HORA : 15:30h

LLOC: Sala de Plens de l' Ajuntament de L’Albagés

**Assistents:**

Albert Donés Antequera, Alcalde

Maria Teresa Melero Gasol, regidora

Josep Ramon Cuadrat Rey, regidor

Alba Roigé Triquell, regidora

**NO ASSISTEIXEN, SENSE EXCUSAR-SE:**

Joan Juvero Iglesias, regidor

Arnau Preixens Rufé, regidor

Samuel Aris Oriol, regidor

Actua com a Secretària: Alba Martí Vallès

A l’Albagés, a 30 de juliol de 2014. Reunit el Ple de l’ Ajuntament, prèvia convocatòria, i sota la presidència del Sr. Albert Donés Antequera, un comprovada l’assistència del nombre suficient de membres per a la vàlida realització de la sessió, es passa a resoldre el següent:

**ORDRE DEL DIA**

1.- Aprovació, si s’escau, de l’esborrany de l’acta de la sessió ordinària celebrada en data 22 de maig de 2014.

2.- Aprovar, si s’escau, el Compte General corresponent a l’ exercici 2013.

3.- Aprovar, si s’escau, la destinació de l’import corresponent al tram supramunicipal atorgat per la Generalitat de Catalunya- Direcció General de Cooperació Local, anualitat 2013 i 2014**.**

4.- Modificació, si s’escau, del règim de retribucions i indemnitzacions dels membres de la corporació.

5.- Elecció del Jutge de Pau titular.

6.- Donar compte dels decrets d’alcaldia del núm. 50/2014 a 72/2014.

7.- Precs i preguntes i informes de l’ Alcaldia.

**DESENVOLUPAMENT DE LA SESSIÓ:**

**1.- Aprovar, si s’escau, de l’esborrany de l’ acta de la sessió anterior (ordinària celebrada el dia 22 de maig de 2014).**

Es dóna per llegida l’acta de la sessió anterior, de la qual s'ha entregat l’esborrany juntament amb la convocatòria de la sessió d'avui.

De conformitat amb el que estableix l'article 110.3 del Decret Legislatiu 2/2003, de 28 d’abril, pel qual s’aprova el Text refós de la Llei municipal i de règim local de Catalunya, el Sr. Alcalde pregunta als Srs. Regidors si volen presentar-hi alguna esmena.

Al no haver-hi cap esmena per part dels Srs. Regidors, s’acorda per unanimitat del nombre legal de membres assistents (4 vots a favor) aprovar l’acta esmentada.

**2.- Aprovar, si s’escau, el Compte General corresponent a l’ exercici 2013.**

Finalitzat l’exercici pressupostari de 2013, cal elaborar el corresponent Compte General de l Entitat Local.

El Compte General ha de posar de manifest la gestió realitzada en els aspectes econòmic, financer, patrimonial i pressupostari, i ha de contenir el conjunt de documentació bàsica, complementària i annexos.

Els estats i comptes anuals corresponents a l’exercici pressupostari 2013 s’han sotmès a l’ informe de la Comissió Especial de Comptes, la qual ha emès un dictamen favorable i han estat exposats al públic pel termini legalment establert, sense que hi hagi hagut al·legacions.

Vistos els articles 208 a 212 del Reial decret Legislatiu 2/2004, de 5 de març, pel qual s’aprova el Text refós de la Llei Reguladora de les Hisendes Locals, la Instrucció de comptabilitat per a l’ Administració Local i altres disposicions concordants en relació amb la tramitació i el contingut, del Compte General.

Per tot allò exposat aquest Ple en ús de les atribucions que li han estat conferides de conformitat amb la vigent Llei 07/1985, de 02 d’abril, de Bases de Règim Local.

**ACORDA:**

Primer.- Aprovar l’estat i el Compte anual corresponent a l’exercici 2013, integrats pels estats bàsics, documentació complementària, justificants dels estats i comptes anuals, pels seus annexos així com per la seva documentació complementària, d’acord amb allò establert a l’ article 212.4 del Reial decret Legislatiu 2/2004, de 5 de març, pel qual s’aprova el Text Refós de la Llei Reguladora de les Hisendes Locals.

Segon.-Retre l’ esmentat Compte de la Corporació esdevingut com a resultat de l’exercici econòmic de 2013 a la Sindicatura de Comptes de Catalunya i al Tribunal de Comptes, en compliment d’allò establert a l’ article 212.5 i 223 del Reial decret Legislatiu 2/2004, de 5 de març, pel qual s’aprova el Text Refós de la Llei reguladora de les Hisendes Locals.

El Ple de la corporació ho aprova per unanimitat dels membres assistents (4 vots a favor).

**3.- Aprovar, si s’escau, la destinació de l’import corresponent al tram supramunicipal atorgat per la Generalitat de Catalunya- Direcció General de Cooperació Local, anualitat 2013 i 2014.**

Mitjançant resolució publicada en el Diari Oficial de la Generalitat de Catalunya, número 6622, de 15 de maig de 2014, ha estat aprovada la distribució als municipis de Catalunya de la participació en els ingressos de la Generalitat integrada en el Fons de Cooperació Local de Catalunya, any 2013, i en el Diari Oficial de la Generalitat de Catalunya, número 6634, de 30 de maig de 2014, la corresponent al 2014.

La participació dels municipis inclou dos capítols, entre els quals, un és la prestació supramunicipal de servei, respecte la qual a l’ajuntament de l’Albagés li pertoca una quantitat de 1.775,07 euros per a l’any 2013 i 1.748,84 euros per a l’any 2014.

Aquesta participació té com a finalitat sufragar les despeses derivades de les activitats o inversions supramunicipals i els ajuntaments la poden destinar, totalment o en part, a una o diverses entitats supramunicipals en les quals hi participin,

L’Ajuntament de l’Albagés forma part de diferents entitats supramunicipals, entre les quals, el Consell Comarcal de les Garrigues,

Per tot plegat aquest Ple acorda per unanimitat dels seus membres:

Primer.-Transferir la participació en els ingressos de la Generalitat, integrada en el Fons de Cooperació Local de Catalunya, exercici 2013 i 2014, i destinada a la prestació supramunicipals de serveis al Consell Comarcal de les Garrigues amb la distribució segons detall:

* Consell Comarcal de les Garrigues: 100 %

Segon.-Notificar el contingut del present acord a la Generalitat així com a la institució receptora de la participació econòmica esmentada.

**4.- Modificació, si s’escau, del règim de retribucions i indemnitzacions dels membres de la corporació.**

Vist l’article 75 de la Llei de Bases de Règim Local i l’article 13 del ROF, a proposta de la Interventora i de l’Alcaldia, es proposa modificar l’acord adoptat en la sessió d’organització de 21 de juny 2011 i fixar el quilometratge a 0,30 € per quilòmetre.

Igualment es proposa no cobrar cap indemnització per assistència a reunions i/o gestions municipals.

El Ple de la Corporació ho aprova per unanimitat dels membres assistents (4 vots a favor).

**5.- Elecció del Jutge de Pau titular.**

Vist l’expedient instruït per al nomenament de Jutge de Pau titular d’aquest municipi per haver-se exhaurit el termini de quatre anys pel qual fou nomenat l’anterior.

Atès que per a l’elecció d’interessats s’ha obert la convocatòria per termini de vint dies, mitjançant anunci publicat en el BOP i al tauler d’anuncis d’aquest Ajuntament, i durant el termini de presentació de candidats només s’ha presentat el Sr. Josep Iglesias Solé, amb DNI núm. 40639592H i domiciliat al C/ Sant Joan, 11 de l’ Albagés.

Atès que el procediment per al nomenament dels jutges de pau titulars i suplents està previst en els articles 101 a 103 de la Llei Orgànica 6/1985, d’1 de juliol, del Poder Judicial, i en els articles 4, 5, 6 i 7 del Reglament 3/1995, de 7 de juny.

Atès que el candidat presentat no està sotmès a cap tipus d'incapacitat ni d'incompatibilitat per exercir el càrrec, no concorrent en la seva persona cap de les circumstàncies previstes en l’ article 303de la Llei Orgànica del Poder Judicial.

Atès que el Ple amb el vot favorable de la majoria absoluta dels seus membres és l’òrgan competent per a l’elecció del jutge de pau titular, en virtut del que disposa l’article 101 de la Llei Orgànica del Poder Judicial.

El Ple acorda per unanimitat dels membres assistents el següent ACORD:

Primer.- Elegir com a JUTGE DE PAU TITULAR del municipi de l’ Albagés al Sr. **Josep Iglesias Solé, amb DNI núm. 40639592H** i domiciliat al C/ Sant Joan, 11 de l’ Albagés.

Segon.- Fer tramesa d’aquest acord al Tribunal Superior de Justícia de Catalunya, per a que, si s’escau, procedeixi al seu nomenament oficial.

**6.- Donar compte dels decrets d’alcaldia del núm. 50/2014 a 72/2014.**

Se’n dóna compte, el Ple en resta assabentat.

7.- Precs i preguntes i informes de l’ Alcaldia.

No n’hi ha.

I sense que existeixi cap més assumpte a tractar, el Sr. Alcalde aixeca la sessió quan són les 16:40 hores.

L’Albagés, a 30 de juliol de 2014.

 En dono fe

L’Alcalde, La Secretària,

Albert Donés Antequera Alba Martí Vallès